
[bookmark: NGCSBookmark]
לפני בקשה לדחיית הדיון הקבוע מחר, 7.11.22.

הבקשה נדחית מהנימוקים הבאים: 

מדובר בתיק בסכום נמוך יחסית של כ- 25,000 ש"ח. 

התיק הוגש בפתח תקוה בניגוד לכללי הסמכות המקומית והועבר לירושלים לפני כשנה.

כעת מבוקש לדחות את הדיון מחמת אי זימון המומחה מטעם הנתבע. למרבה הצער ביהמ"ש נאלץ להתמודד עם תופעה רחבה של הגשת בקשות מהסוג שהוגשה בתיק זה לאחר הכנת התיקים. ביהמ"ש כבר הכין את התיק לדיון. כתבי הטענות מחזיקים יחד כ- 100 עמודים.

מעיון בתיק עולה עוד,  שכפי שהתביעה הוגשה לא יעלה בידי התובעת להוכיח את התביעה: התביעה אינה נתמכת בתצהיר מאומת כדין בהתאם לתקנות דיון מהיר כך שאין כלל כתב תביעה. כמו כן, חוות הדעת שהוגשה מטעם התובעת להוכחת רכיב הנזק ריקה / חסרה פרטים רבים. 

המסקנה היא שהתיק אינו בשל לקיום דיון בהיבטים שונים. 

לאור משך הזמן שחלף ממועד הגשת התביעה ובנסיבות התיק לא מצאתי לנכון להורות על המשך התביעה במסגרת הליך זה. יש מקום לכך שהתביעה דנן, שלה הוקצו עד כה משאבי שיפוט לא מבוטלים בשני בתי משפט שונים, תמחק ותשוב ותוגש מחדש מבלי שתקבל עדיפות על פני תביעות אחרות שהוגשו ואשר ממתינות ליומן. אין משקל בנסיבות המקרה להסכמת הצד השני לבקשה .
החלטה מעין זו תאזן בין האינטרס של הצדדים לבין האינטרס הציבורי ובנוסף תמנע נזק בהערכה המספרית של העבודה השיפוטית המושקעת בתיקים, בתקינה, בתקצוב ובמלאי בשים לב מדובר בהליך שנפתח ב- 7/21. 

התביעה נמחקת. הדיון הקבוע מחר מבוטל.

ככל שהתביעה תוגש מחדש ישא התובע בהוצאות הנתבע בסך של 1,800 ש"ח ללא קשר לתוצאות ההליך. 

ניתנה היום, י"ב חשוון תשפ"ג, 06 נובמבר 2022, בהעדר הצדדים.

